Številka: 1103-197/2022/10

Datum: 24. 2. 2023

Ministrstvo za vzgojo in izobraževanje na podlagi petega odstavka 105. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA), Zakona o javnih financah (Uradni list RS, št.11/11 – uradno prečiščeno besedilo, 14/13 popr., 101/13 in 55/15-ZFisP, 96/15 – ZIPRS1617,13/18, 195/20 – odl. US in 18/23 – ZDU-1O), Zakona o izvrševanju proračunov Republike Slovenije za leti 2023 in 2024 (Uradni list RS, št. 150/22**)**, Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09-ZIPRS1011, 3/13, 81/16, 11/22, 96/22, 105/22 – ZZNŠPP in 149/22) ter 7. člena Pravilnika o izboru in sofinanciranju programov nadaljnjega izobraževanja in usposabljanja strokovnih delavcev v vzgoji in izobraževanju (Uradni list RS, št. 33/17, 190/20 in 23/23) objavlja

**Javni razpis za izbor in sofinanciranje programov profesionalnega usposabljanja za šolsko leto 2023/24**

1. **Predmet in namen javnega razpisa**

Predmet tega javnega razpisa je izbor programov profesionalnega usposabljanja, ki se objavijo v Katalogu programov nadaljnjega izobraževanja in usposabljanja za šolsko leto 2023/24 (v nadaljevanju: katalog), ter med njimi izbor tistih, ki se sofinancirajo iz sredstev proračuna Republike Slovenije.

Programi profesionalnega usposabljanja (v nadaljevanju: programi) so krajše oblike programov kariernega razvoja, ki so namenjene strokovnemu in disciplinarnemu razvoju posameznega strokovnega delavca oziroma strokovnega aktiva v vzgoji in izobraževanju.

1. **Pogoji za prijavo**

Pogoji za prijavo na ta javni razpis so:

1. da ima prijavitelj v aktu o ustanovitvi vpisano dejavnost izobraževanja,
2. da so prijavljeni programi usklajeni z zakonom, ki ureja organizacijo in financiranje vzgoje in izobraževanja, zlasti usklajeni s cilji vzgoje in izobraževanja v skladu s tem zakonom, ter s pravilnikom, ki ureja izbor in sofinanciranje programov,
3. da so prijavljeni programi pripravljeni v skladu z določili tega javnega razpisa in vsebujejo obvezne podatke in dokumentacijo iz 5. točke tega javnega razpisa,
4. da je vsebina programov usklajena s cilji in ciljno skupino programa,
5. da so prijavljeni programi namenjeni strokovnim delavcem v vzgoji in izobraževanju in omogočajo njihov strokovni in disciplinarni razvoj,
6. da prijavljeni programi trajajo najmanj 8 ur,
7. da je prijavitelj, na podlagi Javnega razpisa za izbor in sofinanciranje programov profesionalnega usposabljanja za šolsko leto 2021/22, na ministrstvo, pristojno za izobraževanje, poslal dokumentacijo o izvedenih programih oziroma izpolnil vse pogodbene obveznosti, ali v šolskem letu 2021/22 ni bil izvajalec programov kariernega razvoja[[1]](#footnote-1),
8. vsebina programa se razlikuje od ostalih predlaganih programov tega prijavitelja.
9. **Teme za prijavo predlogov programov**

Prijavitelj je dolžan predlog programa uvrstiti v eno od tem. Teme so splošne in prednostne. Prijavljeni programi (v splošnih in prednostnih temah) se ob izpolnjevanju Kriterijev za izbor in sofinanciranje programov profesionalnega usposabljanja za šolsko leto 2023/24 (v nadaljevanju: kriteriji), objavijo v katalogu. Programi, ki so uvrščeni v prednostne teme, so lahko sofinancirani.

Prijavitelji lahko predloge programov za objavo v katalogu (ne pa tudi za sofinanciranje) uvrstijo v naslednje splošne teme:

1. predšolska vzgoja,
2. osnovna šola,
3. glasbeno šolstvo,
4. vzgoja in izobraževanje otrok in mladostnikov s posebnimi potrebami,
5. srednje splošno izobraževanje,
6. srednje poklicno in strokovno izobraževanje,
7. višje strokovno izobraževanje,
8. izobraževanje odraslih.

Prijavitelji lahko predloge programov za objavo v katalogu (in sofinanciranje) uvrstijo v naslednje prednostne teme:

1. poučevanje, učenje in vrednotenje dosežkov v učnem in študijskem procesu s poudarkom na sodobni učni tehnologiji in inovativnih pristopih poučevanja in učenja,
2. trajnostni razvoj in aktivno državljanstvo,
3. nadarjeni v vzgojno-izobraževalnem procesu ter vzgoja in izobraževanje otrok s posebnimi potrebami (senzibilizacija in usposabljanje za uporabo novih pedagoških metod in pristopov),
4. izvajanje vseživljenjske karierne orientacije in zagotavljanje enakih možnosti s poudarkom na ranljivih skupinah,
5. socialno čustvene kompetence in dobrobit v vzgoji in izobraževanju ter opolnomočenje strokovnih delavcev za soočanje s temami duševnega zdravja in odvisnosti,
6. svetovalno delo v vzgojno izobraževalnem in študijskem procesu,
7. razvoj sporazumevalne zmožnosti v slovenskem jeziku, dvojezičnosti/večjezičnosti in medijske pismenosti.

V skladu z drugim odstavkom 8. člena Pravilnika o izboru in sofinanciranju programov nadaljnjega izobraževanja in usposabljanja strokovnih delavcev v vzgoji in izobraževanju (Uradni list RS, št. 33/17, 190/20 in 23/23; v nadaljevanju: pravilnik) je prednostne teme določil Strokovni svet Republike Slovenije za splošno izobraževanje na svoji 224. seji, dne 15. 12. 2022.

O ustreznosti uvrstitve predloga programa v temo odloči komisija za izvedbo postopka javnega razpisa za izbor in sofinanciranje programov profesionalnega usposabljanja za šolsko leto 2023/24 (v nadaljevanju: razpisna komisija). Razpisna komisija lahko program uvrsti v drugo temo, kot ga je uvrstil prijavitelj.

1. **Okvirna višina sredstev**

Sredstva, namenjena sofinanciranju programov profesionalnega usposabljanja, v ocenjeni višini 255.000,00 EUR, so predvidena v proračunih Republike Slovenije za leti 2023 in 2024 (10.000,00 EUR za leto 2023 in 245.000,00 EUR za leto 2024), na ukrepu 3311-11-0025 (Podporne aktivnosti), na proračunski postavki 715310 (Izobraževanje učiteljev), na kontu 4133 (Tekoči transferi v javne zavode), 4120 (Tekoči transferi nepridobitnim organizacijam in ustanovam), 4021 (Posebni material in storitve) in kontu 4135 (Tekoča plačila drugim izvajalcem javnih služb, ki niso posredni proračunski uporabniki). Skrbnik proračunske postavke je dr. Miha Lovšin.

1. **Obvezna oblika in vsebina prijave**

Prijava se izvede z vnosom podatkov v spletni program »Katis – Katalog programov nadaljnjega izobraževanja in usposabljanja strokovnih delavcev vzgoji in izobraževanju« (v nadaljevanju: Katis) in s posredovanjem izpisov iz Katis-a v tiskani obliki. Prijavitelj, ki nima dostopa do Katis-a, za dostop zaprosi preko e-naslova katis.mizs@gov.si. Vnos v Katis in izpis podatkov iz njega je možen od objave do izteka roka za prijavo na ta javni razpis.

Obvezni podatki za vnos so:

* urejeni podatki v meniju Matični podatki zavoda,
* izpolnjeni in urejeni podatki v meniju Katalog programov v zavihkih:
	+ program,
	+ vsebine, moduli,
	+ metode dela, predavatelji,
	+ izpeljave,
	+ cena in
	+ predstavitev.

Prijavo na ta javni razpis prijavitelj pošlje v tiskani obliki na obrazcih, ki jih natisne iz Katis-a:

* podatki o prijavitelju,
* predstavitev programa (za vsak prijavljeni program posebej),
* pregled programa (za vsak prijavljeni program posebej),
* seznam prijavljenih programov.

Vsi obrazci morajo biti potrjeni z žigom in podpisani s strani odgovorne osebe prijavitelja. V primeru, da prijavitelj posluje brez žiga, je to potrebno navesti v prijavi.

Oddaja prijave pomeni, da prijavitelj jamči, da so podatki v tiskani in elektronski obliki identični, da se prijavitelj strinja s pogoji tega javnega razpisa in merili za izbor in sofinanciranje programov ter da prijava ne vsebuje lažnih ali zavajajočih podatkov.

1. **Rok za oddajo prijave ter način predložitve**

Rok za oddajo prijave je najkasneje do 31. 3. 2023. Prijava je ustrezna, če je oddana kot izpis iz Katis-a na način, kot je določeno v 5. točki razpisa, v zaprti ovojnici po pošti ali osebno na naslov: Ministrstvo za vzgojo in izobraževanje, Masarykova cesta 16, 1000 Ljubljana, s pripisom »NE ODPIRAJ – PRIJAVA NA JAVNI RAZPIS ZA IZBOR IN SOFINANCIRANJE PROGRAMOV PROFESIONALNEGA USPOSABLJANJA ZA ŠOLSKO LETO 2023/24« in nazivom ter polnim naslovom prijavitelja, najkasneje do 31. 3. 2023. Prijava se šteje za pravočasno, če najkasneje do 31. 3. 2023 prispe v vložišče Ministrstva za vzgojo in izobraževanje, Masarykova cesta 16, 1000 Ljubljana, oziroma je oddana priporočeno po pošti na zadnji dan roka za oddajo prijave.

Prijav v neustrezno označenih in nepravočasno prispelih ovojnicah razpisna komisija ne bo obravnavala in bodo s sklepom zavržene.

1. **Odpiranje prijav**

Prijave bo odpirala razpisna komisija. Ker se pričakuje večje število prijav, bo predvidoma dne 5. 4. 2023 v prostorih ministrstva nejavno odpiranje prijav. Pri odpiranju prijav bo razpisna komisija ugotavljala njihovo popolnost. Prijava je formalno popolna, če je pravočasno oddana v tiskani obliki kot izpis iz Katis-a, kot je določeno v 5. točki tega javnega razpisa. Razpisna komisija bo v roku 8 dni od odpiranja prijav pisno pozvala k dopolnitvi tiste prijavitelje, katerih prijave ne bodo formalno popolne.

1. **Merila za izbor programov za objavo v katalogu**

Popolne prijave bo ocenila razpisna komisija v skladu z določili tega javnega razpisa in kriteriji, ki so del razpisne dokumentacije.

Za šolsko leto 2023/24 bodo izmed prijavljenih s sklepom izbrani programi, ki izpolnjujejo pogoje iz 2. točke tega javnega razpisa in bodo v skladu s kriteriji dosegli najmanj 20 točk.

Ne glede na določila prejšnjega odstavka se v nabor objavljenih programov ne uvrstijo programi tistih prijaviteljev, ki so bili izvajalci programov na podlagi Javnega razpisa za izbor in sofinanciranje programov profesionalnega usposabljanja za šolsko leto 2021/22 in na ministrstvo pristojno za izobraževanje niso poslali ustrezne dokumentacije o izvedenih programih ali niso izpolnili vseh obveznosti po pogodbi o izvajanju programov profesionalnega usposabljanja oz. pogodbi o izvajanju in sofinanciranju programov profesionalnega usposabljanja, sklenjeni na podlagi omenjenega razpisa. Informacije o izpolnjevanju obveznosti v šolskem letu 2021/22 lahko prijavitelji dobijo na e-naslovu: katis.mizs@gov.si ali na telefonski številki 01 4005 233 oziroma 01 4005 327.

S sklepom izbrani programi bodo objavljeni v katalogu. Programi, ki ne bodo izbrani, bodo s sklepom zavrnjeni.

1. **Merila za sofinanciranje izbranih programov**

Za šolsko leto 2023/24 se bodo v skladu z načrtovanimi sredstvi v izbor za sofinanciranje s sklepom uvrstili izbrani programi, ki:

* bodo uvrščeni v eno od prednostnih tem, objavljeni v 3. točki tega javnega razpisa,
* bodo v skladu s kriteriji dosegli najmanj 25 točk in
* so z evalvacijo programov v koledarskem letu 2020 ali 2021 ali 2022 dosegli povprečno oceno, ki na 9 stopenjski lestvici na nobeni izmed kategorij evalvacije ni nižja od 6. Pri tem bodo upoštevane ocene izvajalcev, ki so v posameznem koledarskem letu pridobili evalvacije najmanj 5 udeležencev.

Ocene evalvacij so razvidne v Katis-u v matičnih podatkih izvajalca.

Ministrstvo bo za sofinanciranje s sklepom določilo eno izvedbo programa, ki je predvidena za najmanj 30 udeležencev. Ministrstvo bo sofinanciralo programe tudi z manj udeleženci, če bo prijavitelj to ustrezno utemeljil. O utemeljenosti obrazložitve bo odločala razpisna komisija. V primeru, da obrazložitev ne bo ustrezno utemeljena, bo program objavljen za 30 udeležencev.

Programi bodo sofinancirani v višini najmanj 50 odstotkov cene programa, do porabe načrtovanih finančnih sredstev.

V primeru, da bo na ta javni razpis prijavljenih in izbranih manj programov za sofinanciranje v skladu z določili razpisa, kot je načrtovanih finančnih sredstev, bo ministrstvo glede na načrtovana finančna sredstva sofinanciralo programe po stopnji, ki presega 50 odstotkov cene programa, na način, da se vsakemu programu dodeli sorazmerno višja stopnja sofinanciranja.

Ne glede na zgoraj navedene kriterije ministrstvo ne bo sofinanciralo programov, ki so sofinancirani iz drugih javnih virov.

1. **Izid javnega razpisa**

Prijavitelji bodo o izidu javnega razpisa obveščeni s sklepom najkasneje v 60 dneh od dneva odpiranja prijav, prispelih na ta javni razpis.

Prijave, ki ne bodo oddane pravočasno in formalno nepopolne prijave, ki jih prijavitelji ne bodo dopolnili v skladu s pozivom za dopolnitev, bodo s sklepom zavržene.

S sklepom bodo zavrnjeni programi prijaviteljev, ki:

* ne bodo izpolnjevali pogojev za prijavo iz 2. točke tega javnega razpisa,
* bodo z enako vsebino prijavljeni več kot enkrat (v tem primeru se obravnava le en program z enako vsebino),
* v skladu s kriteriji ne bodo dosegli najmanj 20 točk.

Prijavitelj, ki meni, da izpolnjuje pogoje in merila iz tega javnega razpisa in je bila njegova prijava s sklepom zavržena ali zavrnjena, lahko s tožbo pri Upravnem sodišču RS sproži upravni spor v tridesetih (30) dneh od prejema sklepa. Tožba se lahko vloži neposredno pisno ali pa se pošlje po pošti navedenemu sodišču. Šteje se, da je bila tožba vložena pri sodišču tisti dan, ko je bila priporočeno oddana na pošto.

Ministrstvo si pridržuje pravico, da predmetni javni razpis do izdaje sklepov o dodelitvi subvencije kadarkoli prekliče.

1. **Objava programov in sklepanje pogodb**

Na osnovi sklepa o izbiri bo ministrstvo vse izbrane programe objavilo v katalogu. Za izvajanje programov, ki se ne sofinancirajo, temveč se le objavijo v katalogu, bo ministrstvo z izvajalcem sklenilo pogodbo o izvajanju programov.

Za izvajanje sofinanciranih programov bo ministrstvo sklenilo eno ali več pogodb o izvajanju in sofinanciranju programov, na osnovi izkazanih potreb po izobraževanju strokovnih delavcev v vzgoji in izobraževanju, do porabe načrtovanih finančnih sredstev. Prednost pri sofinanciranju bodo imeli tisti programi, za katere bodo izvajalci najprej pridobili ustrezno število prijav udeležencev, prijavljenih s soglasjem odgovorne osebe vzgojno-izobraževalnega zavoda, razvidnih iz Katis-a, in o tem obvestili ministrstvo.

Če se po izdanem sklepu o izboru programov profesionalnega usposabljanja v šolskem letu 2023/24 ugotovi dejstvo, na podlagi katerega bi v postopku razpisa prišlo do drugačnega sklepa, če bi bilo le-to znano, ministrstvo lahko odstopi od sklenitve pogodbe in umakne objavo programa.

1. **Razpisna dokumentacija**

Razpisna dokumentacija obsega:

1. besedilo tega javnega razpisa,
2. opredelitev prednostnih tem,
3. vzorec obrazca za predstavitev programa,
4. metodologijo za izračun cene programov,
5. kriterije za izbor in sofinanciranje programov,
6. vzorec pogodbe o izvajanju ter
7. vzorec pogodbe o izvajanju in sofinanciranju programov profesionalnega usposabljanja.

Razpisna dokumentacija je dosegljiva na spletnem naslovu ministrstva.

Za dodatne informacije lahko pokličete na telefonski številki 01 4005 233 ali 01 4005 327 oziroma pišete na elektronski naslov katis.mizs@gov.si.

 Dr. Darjo FELDA

 MINISTER

1. *Informacije o oddani dokumentaciji in izpolnjevanju pogodbenih obveznosti prijavitelj lahko dobi na objavljenem kontaktnem e-naslovu in telefonskih številkah* [↑](#footnote-ref-1)